月夜聽琴歌
作者：釋文珦
朝代：宋

paragraphs: 石床定起夜方中，爲豁幽興開房櫳。
吳天潔凈無雲蹤，萬里一色磨青銅。
明月皎皎行虛空，穿松透竹光玲瓏。
猛虎忽嘯茅屋東，林樹葉葉皆生風。
壯哉宿客清溪翁，對月與我調絲桐。
不拘商羽徵角宮，五音迭奏意無窮。
希聲一一關天聰，天神下假山鬼從。
玄鶴抃舞節奏同，延頸舒翼多儀容。
嘗聞雅樂與政通，乃知此語非顓蒙。
更漏欲徹曲未終，西鄰忽打五鼓鐘。
溪翁憶著溪頭蓬，抱琴歸去還怱怱。
願翁重來勿棄儂，儂欲共爾論心胸。